Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun neuvoston asetuksen (EU) N:o 204/2011 muuttamisesta /* KOM/2011/0355 lopull. */





PERUSTELUT (1) Neuvosto hyväksyi 28. helmikuuta 2011 päätöksen 2011/137/YUTP, jonka nojalla 2. maaliskuuta 2011 annettiin neuvoston asetus (EU) N:o 204/2011, sellaisena kuin se on muutettuna. Asetuksen tarkoituksena on panna täytäntöön YK:n turvallisuusneuvoston päätöslauselma 1970 (2011) ja säätää Libyan tilanteen vakavuuden vuoksi lisää EU:n yksipuolisesti asettamia toimenpiteitä. (2) Neuvoston päätöksellä 2011/[…]/YUTP, joka annettiin […], muutetaan neuvoston päätös 2011/137/YUTP ja säädetään erityisestä poikkeuksesta tiettyjen yhteisöjen (satamat) varojen jäädyttämisen yhteydessä. Lisäksi olisi hyväksyttävä säännös sen varmistamiseksi, etteivät jäädytystoimenpiteet vaikuta humanitaaristen toimien ja siviiliväestön perustarpeisiin tarkoitettujen raaka-aineiden ja tarvikkeiden toimitusten jatkumiseen tai Libyasta tehtäviin evakuointeihin tarvittavien toimien jatkumiseen. (3) EU:n ulkoasioiden ja turvallisuuspolitiikan korkea edustaja ja komissio ehdottavat näiden toimenpiteiden toteuttamista Euroopan unionin toiminnasta tehdyn sopimuksen 215 artiklaan perustuvalla asetuksella. 2011/0155 (NLE) Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun neuvoston asetuksen (EU) N:o 204/2011 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Libyan tilanteen johdosta määrättävistä uusista rajoittavista toimenpiteistä […] annetun neuvoston päätöksen 2011/[…]/YUTP, ottaa huomioon unionin ulkoasioiden ja turvallisuuspolitiikan korkean edustajan ja komission yhteisen ehdotuksen, on kuullut Euroopan tietosuojavaltuutettua, sekä katsoo seuraavaa: (1) Neuvoston päätöksessä 2011/[…]/YUTP, joka annettiin […], säädetään erityisestä poikkeuksesta tiettyjen yhteisöjen (satamat) varojen jäädyttämisen yhteydessä. (2) On syytä varmistaa humanitaaristen toimien ja siviiliväestön perustarpeisiin tarkoitettujen raaka-aineiden ja tarvikkeiden toimitusten sekä Libyasta tehtäviin evakuointeihin tarvittavien toimien jatkuminen. (3) Tämä toimenpide kuuluu Euroopan unionin toiminnasta tehdyn sopimuksen soveltamisalaan, ja sen täytäntöönpanemiseksi tarvitaan sen vuoksi lainsäädäntöä unionin tasolla, jotta voitaisiin varmistaa, että talouden toimijat soveltavat sitä yhtenäisesti kaikissa jäsenvaltioissa. (4) Sen varmistamiseksi, että tässä asetuksessa säädetyt toimenpiteet ovat tehokkaita, asetuksen on tultava voimaan välittömästi, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 204/2011 seuraavasti: (1) Lisätään artikla seuraavasti: ”10 a artikla Poiketen siitä, mitä 5 artiklan 2 kohdassa säädetään, liitteessä IV luetelluilla verkkosivuilla nimetyt jäsenvaltioiden toimivaltaiset viranomaiset voivat antaa luvan tiettyjen liitteessä III lueteltujen satamaviranomaisten varojen tai taloudellisten resurssien asettamiseen saataville, kun kyseessä on ennen tämän asetuksen voimaantuloa tehtyjen sopimusten täytäntöönpano 15 päivään heinäkuuta 2011 asti öljyyn, kaasuun ja jalostettuihin öljytuotteisiin liittyviä sopimuksia lukuun ottamatta. Jäsenvaltion on ilmoitettava toisille jäsenvaltioille ja komissiolle tämän artiklan nojalla annetuista luvista kahden viikon kuluessa niiden antamisesta.” 2 artikla Korvataan 8 a artikla seuraavasti: ”8a artikla Poiketen siitä, mitä 5 artiklassa säädetään, liitteessä IV luetellut jäsenvaltioiden toimivaltaiset viranomaiset voivat antaa luvan tarkoituksenmukaisiksi katsominsa ehdoin liitteessä III luetelluille henkilöille, yhteisöille tai elimille kuuluvien tiettyjen jäädytettyjen varojen vapauttamiseen tai taloudellisten resurssien tai tiettyjen varojen tai taloudellisten resurssien asettamisen liitteessä III lueteltujen henkilöiden, yhteisöjen tai elinten saataville, jos kyseiset viranomaiset katsovat tämän olevan tarpeen siviiliväestön perustarpeisiin tarkoitettujen raaka-aineiden ja tarvikkeiden toimittamiseksi, mukaan lukien elintarvikkeiden, maataloustuotteiden ja lääkkeiden sekä sähkön toimittaminen, humanitaarisen avun antaminen tai helpottaminen, tai evakuoinnit Libyasta. Jäsenvaltion on ilmoitettava toisille jäsenvaltioille ja komissiolle tämän artiklan nojalla annetuista luvista kahden viikon kuluessa niiden antamisesta.” 3 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja […]